|  |  |
| --- | --- |
| Hr Kaspar Kutsar  Konkurentsiamet  Tatari 39, 10134 Tallinn |  |
| [kaspar.kutsar@konkurentsiamet.ee](mailto:kaspar.kutsar@konkurentsiamet.ee) | (kuupäev digiallkirjas) nr \_\_\_\_\_\_ |
| [info@konkurentsiamet.ee](mailto:info@konkurentsiamet.ee) |  |

**Universaalse postiteenuse tüüptingimuste muutmine**

Lugupeetud härra Kutsar

Käesolevaga esitab AS Eesti Post Konkurentsiametile kooskõlastamiseks AS Eesti Post universaalse postiteenuse muudetud tüüptingimused (Lisa 1).

UPT tüüptingimused vajavad muutmist eelkõige seoses UPU ja ELi tasandil kehtestatud uute rahvusvaheliste posti-, tolli- ja julgeolekunõuetega.

Uuendatud tüüptingimused soovib AS Eesti Post jõustada 01.01.2026.

**Tüüptingimusi on muudetud järgmiselt:**

1. Kirisaadetiste liike kajastavas peatükis on täpsustatud standardkirja definitsiooni (punkt 2.2.1) ja toodud täpsemalt välja selle sisu kvalifitseerumine mittekaubandusliku isikliku kirjavahetusena. Ühtlasi on täpsustatud, et väärtsaadetisena võib standardkirjaga edastada vaid rahalist väärtust mitteomavaid paberkandjaid. Maksikirjad on liigendatud siseriiklikeks ja rahvusvahelisteks (punkt 2.2.2.). Rahvusvaheliste maksikirjade juures on täpsustatud, et tähtsaadetisena saab edastada vaid paberkandjal sisu ning väärtsaadetisena üksnes rahalist väärtust mitteomavaid paberkandjaid.

Punkti 4.4.12 on lisatud täpsustus, et rahvusvaheliseks edastamiseks võetakse väärtsaadetisena vastu üksnes rahalist väärtust mitteomavaid paberkandjaid, nagu isiklik kirjavahetus, paberdokumendid, kirjad ja postkaardid.

Eeltoodud muudatused tulenevad Ülemaailmse Postiliidu 2026. aasta konventsiooni ja eeskirjade muudatustest, mis võeti vastu Riyadhi erakorralisel kongressil (2023) ning täpsustati UPU Letter Post Regulations artikli 18-001 muudatustega, mille sisu on avaldatud Ülemaailmse Postiliidu ringkirjas nr 145 (UPU Circular 145; 1.10.2025). Konventsiooni muudatustega kehtestati põhimõte, et tähitud ja kindlustatud kirisaadetised võivad sisaldada üksnes paberkandjal dokumente. Eeskirjade tasandil täpsustati, et kindlustatud saadetised ei tohi sisaldada rahalist väärtust omavaid dokumente. Kaupu ning rahalist väärtust omavaid dokumente (nt väärtpaberid) saab edaspidi rahvusvaheliselt saata pakiteenuste raames, sh kindlustatud postipakina.

1. Punktis 3.3.1 lisati rahvusvahelistele saadetistele (v.a standardkirjad) selgesõnaline nõue, et saatja peab tollivormistuseks esitama nii saatja kui saaja telefoninumbrid ning saadetise sisukirjelduse. Lihtkirjadele (pabersisu kuni 250 g) see nõue ei kohaldu. Muudatus tuleneb Euroopa Komisjoni 19.05.2025 rakendusotsusest C(2025) 3014, mis kehtestab uued lennundusjulgeoleku- ja andmenõuded kõikidele rahvusvahelistele õhutranspordiga edastatavatele postisaadetistele.
2. Peatükki 4.6 (rahvusvaheliste postisaadetiste vastuvõtmine) on lisatud uus punkt, mis täpsustab postiteenuse osutaja õigust koguda kliendilt sihtriigi õigusaktidest tulenevaid tollimakse ja muid tollivormistusega seotud tasusid juhtudel, kui nende tasumine on saadetise kättetoimetamise eelduseks (4.6.2). Samuti on samas punktis ja ka punktis 5.4.12 selgitatud, et postiteenuse osutaja ei vastuta tagasimakseid puudutavate menetluste eest ning mistahes selliste maksude ja tasude tagastamine toimub vastavalt asjaomase riigi tollieeskirjadele. Ühtlasi on lisatud täiendavalt punkt (4.6.6.), mille kohaselt on saatja kohustuseks tagada kõigi tollivormistuse ja saadetise kättetoimetamise eesmärgil esitatud andmete korrektsus ja täpsus ning kohustus kanda kulud, mis tulenevad puudulikest andmetest. Vastava nõude rikkumise korral postiteenuse osutaja ei vastuta (täiendus punktis 7.2.4). Muudatused tulenevad rahvusvahelistest tolli- ja julgeolekuraamistikest ning nende eesmärk on tagada, et post tegutseb kooskõlas sihtriikide tolliseadustega ja Euroopa Liidu lennujulgeoleku regulatsioonidega. Eelkõige on muudatuste aluseks Euroopa Komisjoni rakendusotsus C(2025) 3014 (19.05.2025), mis kehtestab uued turva- ja andmenõuded kõikide õhutranspordiga veetavate saadetiste kohta, sh kohustuse omada täielikku teavet saatja, saaja ja saadetise sisukirjelduse ning omaduste kohta.
3. Punktis 5.1.9 on täpsustatud, et juba osutatud deklareerimisteenuse eest on postiteenuse osutajal õigus saada tasu ka juhul, kui saadetist ei õnnestunud kätte toimetada (nt keelatud sisu tõttu).
4. Punktis 7.4.4. on täpsustatud, et esemelise või kaubandusliku sisuga saadetise info tuleb esitada juhul, kui saadetis on adresseeritud väljapoole Eestit (kehtivates tingimustes on see kohustus seotud vaid Euroopa Liidust väljapoole adresseeritud saadetistele, mis ei ole korrektne).

Dokumendi lisaks olevad pakendamise reeglid ei muutu ja neid seetõttu ka lisatud ei ole.

Muudatuste paremaks jälgimiseks edastame muudetud tüüptingimused lisaks ka kujul, kus on kasutatud funktsiooni „jälita muutusi“ (Lisa 2).

AS Eesti Post on tasunud universaalse postiteenuse tüüptingimuste muudatuse tegemise eelduseks oleva riigilõivu summas 670 eurot (Lisa 3).

Lugupidamisega

(allkirjastatud digitaalselt)

Signe Kukin

juhatuse liige

Lisad:

1. Universaalse postiteenuse tüüptingimused kehtivusega alates 01.01.2026 (puhas);
2. Universaalse postiteenuse tüüptingimused kehtivusega alates 01.01.2026 (muudatustega);
3. Riigilõivu tasumise tõend.